בת ה-17 הודתה בחקירה: רצחתי את בעלי, בן 40
הנערה מתל שבע, שחשודה כי דקרה למוות את בן זוגה בגן משחקים בעומר, שחזרה את הרצח וטענה: הוא ניסה לאנוס אותי, התחתנתי עימו כאשה שנייה בניגוד לרצוני. הלילה בדרום: רצח נוסף והרוג בתאונת דרכים
אילנה קוריאלפורסם: 04.01.13 , 08:26
הנערה שחשודה כי דקרה למוות את בעלה בן ה-40 הודתה במהלך חקירתה ברצח הגבר ושחזרה אותו. בת ה-17 מתל שבע, שנישאה לפני מספר ימים לבן זוגה שהתגורר בעבר ברצועת עזה, תובא היום (ו') במהלך שעות הבוקר להארכת מעצרה. בחקירתה טענה הנערה שהייתה אשתו השנייה של הבעל ניסה לאנוס אותה ואמרה שנישאה בניגוד לרצונה.
מחקירה ראשונית של משטרת עיירות עולה כי הנערה והקורבן נסעו ברכב והיו מעורבים בתאונת דרכים שגרמה לנפילת קווי חשמל והחשכת רחוב תפוז ביישוב עומר. הגבר נדקר למוות בגן משחקים בעומר, שנמצא עשרות מטרים ממקום התאונה.
זירת הרצח בעומר(צילום: הרצל יוסף)
תושבים שמתגוררים בסמוך לזירת הרצח סיפרו כי הבחינו בנערה שהחלה למרר בבכי ולצעוק כשכוחות ההצלה הגיעו למקום. כוחות משטרה הגיעו לזירה והחלו באיסוף ראיות. הנערה שנעצרה טענה בחקירתה כי הקורבן ניסה לתקוף אותה מינית, ומאוחר יותר הודתה ברצח ושחזרה את המעשה.
כעבור כמה שעות אירע אמש רצח נוסף בדרום. גבר בן 49, תושב הפזורה הבדואית שעבד כמאבטח באתר בנייה, נורה למוות סמוך לכפר הנוער אשל הנשיא. מחקירה ראשונית עולה כי האיש נורה בראשו וכי הרקע לרצח הוא ככל הנראה סכסוך ישן. היורה נמלט מהמקום והמשטרה פתחה בסריקות.
מאבטח נורה למוות בראשו(צילום: הרצל יוסף)
גופתו של האיש נמצאה ברכב, ליד אתר בנייה במתחם הרכבת, שבו נמצאים כלים
כבדים לעבודות עפר. בהתחלה לא היו בטוחים במשטרה שמדובר באירוע פלילי, אך תוך זמן קצר התקבלו עדויות לפיהם הוא נורה ושמזירת הרצח נראה רכב נמלט. בתום הערכת מצב הוטלה חקירת הרצח על היחידה המרכזית נגב.
מלבד שני מקרי הרצח, נהרג הלילה בדרום צעיר בתאונת דרכים. בבית החולים סורוקה בבאר שבע מת מפצעיו בן 21 מנצרת, שנפגע אנושות בתאונת דרכים בשדרות יצחק רגר בעיר. נוסע נוסף, בן גילו של ההרוג, נפצע בינוני. מחקירת המשטרה עולה כי ההתנגשות הקטלנית אירעה כתוצאה מאובדן שליטה על הרכב.
רצח בגן משחקים בעומר
וגם באשל הנשיא